text: Starthjælp til hundredevis af bilister
  27 januar 2014 kl. 17.10
  Hundredevis af bilister blev mandag overrasket af et fladt bilbatteri. Alene Falck startede over 300 biler i Sydjylland.
  Mange biler havde stået stille i kulden i weekenden, og det gav batterierne det sidste knæk.
  - Jeg har kørt uafbrudt fra klokken seks i morges, men nu er trykket ved at tage af, fortalte falckredder Hans Beck, Tønder, sidst på eftermiddagen, da han var i gang med at få startet endnu en bil.
  Især i formiddagstimerne var det en vanskelig opgave at holde vejene fri for sne. Vejene føg til kort tid efter, at de var blevet ryddet.
  - Vi kører på fuld kraft med alt disponibelt materiel, og når vi er nået hele ruten igennem starter vi forfra, lød det fra Kolding Kommunes vejafdeling
  .
  Falck måtte i løbet af dagen trække 22 personbiler og 44 lastbiler fri af sneen i det sydlige Jylland.
  